ઓગણીસ્સો સિત્તેરના દાયકાની ફિલ્મ ઈન્ડસ્ટ્રીમાં નાયક ઓમ પ્રકાશ મખીજા (શાહરુખ ખાન) એક જુનિયર કલાકાર હોય છે. તે અને તેનો દોસ્ત પપ્પુ (શ્રેયસ તલપડે) મુખ્ય કલાકારો તરીકે ભૂમિકા મેળવવાના અને તેમાં સફળ થવાના પ્રયત્નો કરતા હોય છે. 
ઓમની માતા, બેલા મખીજા (કિરણ ખેર), પોતે એક જુનિયર કલાકાર હોય છે, જે પોતાના દીકરાને સફળતા મેળવવા માટે હંમેશાં પ્રેરણા અને પ્રોત્સાહન આપતી હોય છે. ઓમ ફિલ્મ અભિનેત્રી શાન્તિ પ્રિયા (દીપિકા પાદુકોણે)ના પ્રેમમાં હોય છે. 

એક દિવસ સાંજે, ઓમ પોતે અભિનેતા મનોજ કુમાર હોવાનો દાવો કરીને શાંતિ પ્રિયાની પહેલી ફિલ્મ "ડ્રીમી ગર્લ"ના પ્રિમિઅમ શોમાં ઘૂસી જાય છે. અહીં ઓમ શાંતિ ઓમના પડદા પર જૂની બોલિવુડ ફિલ્મોના દશ્યોનો ઉપયોગ કરવામાં આવ્યો છે. તે પોતાને મુખ્ય અભિનેતાની ભૂમિકામાં કલ્પે છે અને "ડ્રીમી ગર્લ" શરૂ થાય તે પહેલાં અને તે દર્શાવાય છે તે દરમ્યાન શાંતિ પ્રિયાની સાથે તેની આંખ મળતી દર્શાવાય છે. આગળ જતા એ દિવસે રાત્રે, ઓમ દારૂના નશામાં ચકચૂર થાય છે અને પપ્પુ તથા કેટલાક સ્થાનિક બાળકો સામે પોતે એક પ્રખ્યાત અને ધનવાન ફિલ્મ સ્ટાર તરીકે ભાષણ આપે છે. તેના આ ભાષણ દરમ્યાન, તેને આકર્ષણના નિયમનો સંદર્ભ લેતા અને સિદ્ધાન્ત પ્રસ્થાપિત કરતો દર્શાવવામાં આવે છે જેનો પાછળથી સમગ્ર ફિલ્મ દરમ્યાન વારંવાર ઉલ્લેખ કરવામાં આવે છે.

બીજા એક સમયે, ઓમ માત્ર એક વધારાના કલાકાર તરીકે નજીવી ભૂમિકા ભજવી રહ્યો હોય છે તેવી એક ફિલ્મના શૂટિંગ દરમ્યાન તે શાંતિને આગની વચ્ચોવચ સપડાયેલી જુએ છે, ત્યારે આગ લાગવાના દશ્યનું શૂટિંગ થઈ રહ્યું હોય છે પણ હવે આગ સંપૂર્ણપણે બેકાબૂ બની ગઈ હોય છે. 
પટકથામાં લખાયા મુજબ ફિલ્મના નાયકે તેને બચાવવાની હોય છે, પણ તે પોતે ડરી જાય છે અને તેના બદલે ઓમ શાંતિને બચાવે છે. ત્યારથી બંને મિત્રો બને છે. શરૂઆતમાં તે પોતાની ફિલ્મો જાતે બનાવતો એક પ્રખ્યાત અભિનેતા હોવાનું નાટક કરીને શાંતિને ભરમાવવાનો પ્રયત્ન કરે છે, પણ છેવટે તે કબૂલ કરી લે છે અને આવા પ્રયત્નનો કોઈ અર્થ/જરૂર નથી એવું સ્વીકારે છે. એ રાત્રે, ઓમ અને પપ્પુ શાંતિને ફિલ્મના સેટ પર આમંત્રિત કરે છે, જયાં પપ્પુની મદદથી ઓમ જુદા જુદા ફિલ્મ શૂટિંગમાં વપરાતાં ઉપકરણો અને પૃષ્ઠભૂમિઓનો ઉપયોગ કરીને ખૂબ સુંદર વાતાવરણ ઊભું કરે છે, અને ત્યારે એક રોમાંટિક ગીત મૂકવામાં આવ્યું છે.

એ પછીના દિવસે, ઓમ ફિલ્મના સેટ પર શાંતિ સાથે વાત કરવાનો પ્રયત્ન કરે છે, પણ તે તેની તરફ સદંતર દુર્લક્ષ સેવે છે. ઓમ તેની પાછળ પાછળ ડ્રેસિંગ-રૂમ સુધી જાય છે જયાં તે શાંતિ અને ફિલ્મ પ્રોડ્યુસર મુકેશ મહેરા (અર્જુન રામપાલ) વચ્ચે એક ફિલ્મ બનાવવા માટે જોઈતા પૈસાના બદલામાં મુકેશના એક ઉદ્યોગપતિની દીકરી સાથે પરણવાના વચન અંગે થતી બોલાચાલી સાંભળે છે (માત્ર દર્શકો જ ઓમને જોઈ શકે છે, બીજું કોઈ નહીં). અહીં એ રહસ્યોદ્ઘાટ થાય છે કે શાંતિ તો ગુપ્ત રીતે મુકેશ સાથે પરણી ચૂકી છે અને હવે શાંતિના ગર્ભમાં મુકેશનું બાળક ઉછરી રહ્યું છે. 
શાંતિ સાથેનો સંબંધ બહાર આવશે તો તેના ભવિષ્યના બધાં આયોજનો પર પાણી ફરી જશે એવી દલીલથી મુકેશ શાંતિને પોતાનો સંબંધ ગુપ્ત રાખવા આગ્રહ કરે છે પણ શાંતિ જાહેરમાં પરણવાની જીદ કરે છે. જયારે તે પોતે ગર્ભવતી હોવાનું કહે છે ત્યારે મુકેશ કૂણો પડી જાય છે. ઓમ ત્યાંથી ભગ્નહૃદયે પાછો વળે છે અને થોડા દિવસ ખૂબ દુઃખી રહે છે.

એક રાત્રે, ઓમ મુકેશને શાંતિને લઈને તેમની નવી ફિલ્મ 'ઓમ શાંતિ ઓમ'ના સેટ પર જતો જુએ છે. સેટ પર પહોંચીને મુકેશ શાંતિને પોતે આ ફિલ્મ બનાવવી માંડી વાળશે અને તેમના લગ્નને લોકો સમક્ષ જાહેર કરશે અને આ જ ભવ્ય સેટ પર તેમનો ભવ્ય લગ્ન-સમારંભ યોજાશે તેવું કહે છે. પણ થોડી જ વારમાં તેની આ મીઠી વાતો આ ફિલ્મ અને તેની આવક પર પાણી ફેરવવા માટે શાંતિને જવાબદાર ઠેરવતી કડવાશમાં બદલાઇ છે અને આ સેટમાં શાંતિને પૂરી દઈ, તે સેટને આગ લગાડે છે. ઓમ શાંતિને બચાવવા કોશિશ કરે છે, પણ મુકેશના માણસો તેની પર હુમલો કરે છે. 
મુકેશના માણસો જતા રહે છે તે પછી ઓમ સેટમાં પ્રવેશી શકે છે પણ એક ભયાનક વિસ્ફોટના કારણે તે શાંતિ આંખો સામે હોવા છતાં તેને બચાવી શકતો નથી.

જીવલેણ ઘાયલ થયેલો ઓમ વિસ્ફોટથી ઉછળીને દૂર રસ્તા પર ફંગોળાય છે અને પોતાની પત્ની(અસાવરી જોશી)ને પ્રસૂતિ માટે દવાખાને લઈ જતા જાણીતા અભિનેતા રાજેશ કપૂર (જાવેદ શેખ)ની ગાડી સાથે અથડાય છે. રાજેશ કપૂર ઓમને પણ પોતાની સાથે હોસ્પિટલ લઈ જાય છે પણ ઓમ બચી શકતો નથી. થોડીક જ ક્ષણો બાદ, રાજેશ કપૂરની પત્નીને દીકરો અવતરે છે, જેનું નામ ઓમ રાખવામાં આવે છે, જે ઓમ પ્રકાશનો પુનર્જન્મ સૂચિત કરે છે. ફિલ્મના પડદા પર પછી સીધો જુવાન ઓમ બતાવવામાં આવે છે. આ જુવાન ઓમ ખૂબ લોકપ્રિય ફિલ્મ-અભિનેતા હોય છે જે અત્યંત વૈભવશાળી અને સગવડતાઓથી ભરપૂર જીવન જીવતો હોય છે. તેને આગની ભીતિ લાગતી હોય છે અને તેનો આ નવો અવતાર તેના જૂના અવતાર કરતાં એકદંરે વધુ જુવાન, વધુ અધીરો, તોછડો અને ભાવનાત્મક રીતે થોડો ઓછો પરિપકવ બતાવવામાં આવ્યો છે. 
ઓમ પ્રકાશની કેટલીક સ્મૃતિઓ તેનામાં અજાગૃતપણે સંગ્રહાયેલી પડી છે તેવું કેટલાંક દશ્યોથી દર્શાવવામાં આવે છે. 

ઓમ કપૂર, તેની ભપકાદાર જીવનશૈલી અને તેના હુલામણા નામ "ઓ.કે." સાથે દર્શકો હળવા બને તે પછી પોતાની નવી ફિલ્મ માટે જયારે ઓમ કપૂર પોતાના ફિલ્મ સાથીઓ સાથે, ઓમ પ્રકાશનું મૃત્યુ માટે જવાબદાર પેલા સેટ પાસેની જગ્યાએ આવે છે ત્યારે દર્શકો તેને ઓમ પ્રકાશની સ્મૃતિઓ પ્રત્યે સભાન થતો જુએ છે.

અહીં ઓ.કે.ને શાંતિ પ્રિયા સાથેનો મુકેશનો આખો આખરી સંવાદ દેખાય છે પરંતુ જેવો એક સાથી તેને બોલાવે છે કે તત્ક્ષણ એ બધું અદશ્ય થઈ જાય છે. પાછળથી, અત્યારની જાણીતી અને કેટલીક કાલ્પનિક બોલિવુડ ફિલ્મો અને ફિલ્મ હસ્તીઓ (નીચે યાદીમાં આપ્યા મુજબ) દર્શાવતા એક સમારંભમાં ઓ.કે.ને "શ્રેષ્ઠ અભિનેતા"નો એવોર્ડ આપવામાં આવે છે. આ એવોર્ડ સ્વીકારતી વખતે, ઓ.કે.ને અજાણતા જ ઓમ પ્રકાશે દારૂના નશામાં પપ્પુ સામે કરેલું પેલું ભાષણ યાદ આવે છે, જે એ ત્યારે ત્યાં ભેગી થયેલી હસ્તીઓ સમક્ષ ફરીથી કરે છે. પપ્પુ, ટીવી પર તેના આ ભાષણને સાંભળે છે અને બેલાની જેમ તેને પણ ખાતરી થઈ જાય છે કે ઓ.કે. અને ઓમ પ્રકાશ એક જ વ્યક્તિ છે. તેને એવોર્ડ મળ્યાની ખુશીમાં યોજાયેલી પાર્ટીમાં (જેમાં ફરીથી અનેક બોલિવુડ ફિલ્મ અભિનેતા-અભિનેત્રીઓને દર્શાવાય છે), ઓ.કે.ના પિતા તેને છેલ્લાં ત્રીસ વર્ષોથી હોલિવુડમાં ફિલ્મો બનાવતા મુકેશ મહેરા સાથે મેળવે છે. તેને જોતાંની સાથે જ, ઓ.કે.ને ઓમ પ્રકાશની તમામ સ્મૃતિઓ યાદ આવી જાય છે. 
એ વખતે તે મુકેશના ભૂતકાળ વિષે પોતે જાણે છે એવો ખ્યાલ આવવા દેતો નથી પણ પાછળથી બેલા અને પપ્પુને મળે છે. તેમની સાથે મળીને તે શાંતિ પ્રિયાના ખૂનનો બદલો લેવા માટે અને મુકેશને ડરાવીને તેનો ગુનો કબૂલ કરાવવા માટે કાવતરું ઘડે છે. 

તેના કાવતરા અનુસાર વેશપલટો અને માળખા અનુસાર, ઓ.કે. અને પપ્પુ, મુકેશને તેમના આયોજન સાથે બરાબર બંધ બેસે એ પ્રમાણે 'ઓમ શાંતિ ઓમ' ફિલ્મ થોડા ફેરફાર સાથે ફરીથી બનાવવા માટે સહમત કરે છે. શાંતિ પ્રિયાનું ભૂત હજી પણ મુકેશની પાછળ પડ્યું છે એવી પ્રતીતિ મુકેશને કરાવવી, જેથી એ ડરીને શાંતિ પ્રિયાના ખૂનમાં પોતાની ભૂમિકા કબૂલ કરે એ તેમની યોજનાનો મુખ્ય હિસ્સો દર્શકો સામે હવે રજૂ થાય છે. 
આવું કરવા માટે, તેમને શાંતિ પ્રિયા જેવી દેખાતી, એટલી હદ સુધી કે જેને અચાનક દેખાતી અને અદશ્ય થતી જોઈને મુકેશ અચંબામાં પડી જાય તેવી અભિનેત્રીની જરૂર હતી, જેના માટે તેઓ ઓડિશન ગોઠવે છે. એવી કોઈ અભિનેત્રી શોધવામાં તો તેઓ નિષ્ફળ જાય છે પરંતુ ઓ.કે.ની સંધ્યા (ટૂંકમાં "સેન્ડી") નામની એક ચાહક છેવટે તેમને આ ભૂમિકા માટે એકદમ યોગ્ય લાગે છે. મુકેશને ખબર ન પડે એ રીતે, ઓ.કે. અને તેના સાથી કાવતરાખોરો સેન્ડીને શાંતિના ભૂત તરીકેની તાલીમ આપે છે. પણ અણઘડ સેન્ડી પર તેમની મહેનત ફળતી નથી. છેવટે તેમણે તેને પોતાની આખી યોજના અને તેની પાછળનું કારણ જણાવવું પડે છે. એ પછી આ ફિલ્મનું શૂટિંગ શરૂ થાય છે. ફિલ્મના શૂટિંગો દરમ્યાન ઓ.કે. અને તેના સાથીઓ વારંવાર અકસ્માતો અને મુકેશને પોતાનો ગુનો યાદ કરાવે તેવી પરિસ્થિતિઓ સર્જે છે, કેટલાકમાં થોડીક પળો માટે સેન્ડી દેખાય છે અને એટલે મુકેશ ગભરાય છે. પોતાના ડરથી ખીજાયેલો મુકેશ તેમની સાથેના (મુખ્યત્વે ઓ.કે. સાથેના) સંવાદમાં લગભગ ગાંડપણની હદે પેશ આવે છે. 
જયારે મુકેશને એવી શંકા પડે છે કે આ લોકો તેને છેતરી રહ્યા છે ત્યારે તે તેમની ગોઠવણો તપાસવી શરૂ કરે છે અને તેથી તેમનું ધારેલું આયોજન આડાપાટે ચઢે છે. ફિલ્મની પૂર્ણાહુતિ માટે ગોઠવાયેલી ઉજવણી વખતે મુકેશ સેન્ડીનો પીછો કરે છે અને તેને લોહી નીકળે છે એવું જોઈને તે પોતાને મનાવે છે કે એ ભૂત ન હોઈ શકે.

ઉજવણી પછી, ઓ.કે. અને મુકેશ વચ્ચે સામસામી બોલાચાલી થાય છે, જેમાં બંને એકબીજા વિશેની પોતાની જાણકારી વ્યકત કરે છે. 
તેમની નજીકના દાદર પાસે જયારે એક આકૃતિ દેખાય છે, જેને તેઓ સેન્ડી ધારે છે, ત્યારે તેમની વાતચીતમાં વિક્ષેપ પડે છે. એ દિવસે રાત્રે ફિલ્મ સેટ સળગાવ્યા પછી અને પેલા વિસ્ફોટ પછી મુકેશ પાછો ફર્યો હતો, ત્યારે શાંતિ છેલ્લા શ્વાસો લઈ રહી હતી પણ હજી મરી નહોતી, એ વખતે મુકેશે તેને સેટની વચ્ચોવચ આ ઝુમ્મરની નીચે જીવતી દાટી દીધી હતી તે હકીકત આ યુવતી આગળ આવીને બયાન કરે છે.
ઉજવણી દરમ્યાન ઢીલું પડી ગયેલું, એ જ જગ્યાએ લટકતું, એવું જ ઝુમ્મર મુકેશ પર ધસી આવે છે અને મુકેશ તેની નીચે કચડાઈને મૃત્યુ પામે છે. 
આ ઘટનાની થોડીક પળો બાદ, પપ્પુ અને સેન્ડી ઓ.કે. પાસે પહોંચે છે અને ત્યારે ખબર પડે છે કે મુકેશને જેણે પડકાર્યો તે સેન્ડી નહીં પણ ખરેખર શાંતિ પ્રિયાનું ભૂત હતું, જે તેમની તરફ સ્મિત વેરતી વેરતી સીડીઓ ચઢીને અદશ્ય થઈ જાય છે. ફિલ્મના કાર્યકરો પોતાની ફિલ્મના પ્રિમીઅરમાં આવ્યું હોય તેમ પડદા પરના તમામ કલાકારોને દર્શાવીને ફિલ્મ પૂરી થાય છે. જાણે હંમણાં જ આખો સેટ છૂટો કરવામાં આવ્યો હોય અને પહોંચ્યા હોય તેમ પડદા પર છેલ્લો ચહેરો દિગ્દર્શક ફરાહ ખાનનો બતાવવામાં આવે છે.

 



વિષયવસ્તુ
રેટિંગ્સ અને બોકસ ઑફિસ
સાઉન્ડ ટ્રેક
નિર્માણ